CELEX: 62009CA0323
Language: el
Date: 2011-09-22 00:00:00
Title: Υπόθεση C-323/09: Απόφαση του Δικαστηρίου (πρώτο τμήμα) της 22ας Σεπτεμβρίου 2011 [αίτηση του High Court of Justice (Chancery Division) (Ηνωμένο Βασίλειο) για την έκδοση προδικαστικής αποφάσεως] — Interflora Inc, Interflora British Unit κατά Marks & Spencer plc, Flowers Direct Online Limited [Εμπορικά σήματα — Διαφήμιση μέσω του Διαδικτύου βάσει λέξεων κλειδών ( keyword advertising ) — Επιλογή από τον διαφημιζόμενο λέξεως κλείδας στοιχούσας στο χαίρον φήμης σήμα ανταγωνιστή — Οδηγία 89/104/ΕΟΚ — Άρθρο 5, παράγραφοι 1, στοιχείο α', και 2 — Κανονισμός (ΕΚ) 40/94 — Άρθρο 9, παράγραφος 1, στοιχεία α' και γ' — Προϋπόθεση συνιστάμενη στην προσβολή της μιας από τις λειτουργίες του σήματος — Πρόκληση ζημίας στον διακριτικό χαρακτήρα ενός σήματος που χαίρει φήμης ( αποδυνάμωση ) — Όφελος προσποριζόμενο κατ’ αθέμιτο τρόπο από τον διακριτικό χαρακτήρα ή τη φήμη του οικείου σήματος ( παρασιτισμός )]

12.11.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 331/2
            
         Απόφαση του Δικαστηρίου (πρώτο τμήμα) της 22ας Σεπτεμβρίου 2011 [αίτηση του High Court of Justice (Chancery Division) (Ηνωμένο Βασίλειο) για την έκδοση προδικαστικής αποφάσεως] — Interflora Inc, Interflora British Unit κατά Marks & Spencer plc, Flowers Direct Online Limited
   (Υπόθεση C-323/09) (1)
   
   (Εμπορικά σήματα - Διαφήμιση μέσω του Διαδικτύου βάσει λέξεων κλειδών («keyword advertising») - Επιλογή από τον διαφημιζόμενο λέξεως κλείδας στοιχούσας στο χαίρον φήμης σήμα ανταγωνιστή - Οδηγία 89/104/ΕΟΚ - Άρθρο 5, παράγραφοι 1, στοιχείο α', και 2 - Κανονισμός (ΕΚ) 40/94 - Άρθρο 9, παράγραφος 1, στοιχεία α' και γ' - Προϋπόθεση συνιστάμενη στην προσβολή της μιας από τις λειτουργίες του σήματος - Πρόκληση ζημίας στον διακριτικό χαρακτήρα ενός σήματος που χαίρει φήμης («αποδυνάμωση») - Όφελος προσποριζόμενο κατ’ αθέμιτο τρόπο από τον διακριτικό χαρακτήρα ή τη φήμη του οικείου σήματος («παρασιτισμός»))
   2011/C 331/03
   Γλώσσα διαδικασίας: η αγγλική
   
      Αιτούν δικαστήριο
   
   High Court of Justice (Chancery Division)
   
      Διάδικοι στην υπόθεση της κύριας δίκης
   
   Interflora Inc, Interflora British Unit
   
      κατά
   
   Marks & Spencer plc, Flowers Direct Online Limited
   
      Αντικείμενο
   
   Αίτηση εκδόσεως προδικαστικής αποφάσεως — Ερμηνεία των άρθρων 5, παράγραφος 1, στοιχείο α', και 5, παράγραφος 2, της πρώτης οδηγίας 89/104/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθεσιών των κρατών μελών περί σημάτων (ΕΕ L 40, σ. 1), του άρθρου 9, παράγραφος 1, στοιχεία α' και γ', του κανονισμού (ΕΚ) 40/94 του Συμβουλίου, της 20ής Δεκεμβρίου 1993, για το κοινοτικό σήμα (ΕΕ L11, σ. 1), και των άρθρων 12, παράγραφος 1, 13, παράγραφος 1, και 14, παράγραφος 1, της οδηγίας 2000/31/ΕΚ του Ευρωπαϊκού Κοινοβουλίου και του Συμβουλίου, για ορισμένες νομικές πτυχές των υπηρεσιών της κοινωνίας της πληροφορίας, ιδίως του ηλεκτρονικού εμπορίου, στην εσωτερική αγορά (οδηγία για το ηλεκτρονικό εμπόριο) (ΕΕ L 178, σ. 1) — Έννοια της «χρήσεως» ενός σήματος — Καταχώριση, εκ μέρους εμπορικής επιχειρήσεως, σημείου πανομοιότυπου προς σήμα υπέρ επιχειρήσεως που παρέχει υπηρεσίες εκμεταλλευόμενη μηχανή αναζητήσεως στο Διαδίκτυο, προκειμένου να εμφανίζονται αυτομάτως στην οθόνη, κατόπιν εισαγωγής του εν λόγω σημείου ως όρου αναζητήσεως, της διευθύνσεως (URL) του διαδικτυακού τόπου της, μέσω του οποίου διαθέτει αγαθά και υπηρεσίες πανομοιότυπα με αυτά για τα οποία έχει καταχωριστεί το σήμα (AdWords) — Υπηρεσία παραδόσεως ανθέων
   
      Διατακτικό
   
   
               1)
            
            
               Τα άρθρα 5, παράγραφος 1, στοιχείο α', της οδηγίας 89/104/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθεσιών των κρατών μελών περί σημάτων, και 9, παράγραφος 1, στοιχείο α', του κανονισμού (ΕΚ) 40/94 του Συμβουλίου, της 20ής Δεκεμβρίου 1993, για το κοινοτικό σήμα, έχουν την έννοια ότι ο δικαιούχος εμπορικού σήματος δικαιούται να απαγορεύσει σε ανταγωνιστή του να διαφημίζει, μέσω λέξεως κλείδας πανομοιότυπης με το εν λόγω σήμα το οποίο ο ίδιος ανταγωνιστής επέλεξε, χωρίς τη συγκατάθεση του δικαιούχου, στο πλαίσιο υπηρεσίας αντιστοιχίσεως στο Διαδίκτυο, πανομοιότυπα προϊόντα ή υπηρεσίες με εκείνα για τα οποία έχει καταχωριστεί το εν λόγω σήμα, εφόσον η χρήση αυτή είναι ικανή να θίξει μία από τις λειτουργίες του εμπορικού σήματος. Μια τέτοια χρήση:
               
                           —
                        
                        
                           προσβάλλει τη λειτουργία της ενδείξεως της προελεύσεως του σήματος όταν η εμφανιζόμενη διαφήμιση μέσω της εν λόγω λέξεως κλείδας δεν επιτρέπει ή επιτρέπει δυσχερώς στον χρήστη του Διαδικτύου ο οποίος έχει τη συνήθη πληροφόρηση και είναι ευλόγως προσεκτικός να αντιληφθεί αν τα προϊόντα ή οι υπηρεσίες που αποτελούν αντικείμενο της διαφημίσεως προέρχονται από τον δικαιούχο του σήματος ή από οικονομικά συνδεόμενη με αυτόν επιχείρηση ή, αντιθέτως, από τρίτον·
                        
                     
                           —
                        
                        
                           δεν θίγει, στο πλαίσιο υπηρεσίας αντιστοιχίσεως έχουσας τα χαρακτηριστικά γνωρίσματα της αποτελούσας αντικείμενο της κύριας δίκης υπηρεσίας, τη διαφημιστική λειτουργία του εμπορικού σήματος και
                        
                     
                           —
                        
                        
                           προσβάλλει την επενδυτική λειτουργία του εμπορικού σήματος εφόσον παρεμποδίζει ουσιωδώς την εκ μέρους του εν λόγω δικαιούχου χρήση του σήματός του προκειμένου τούτο να αποκτήσει ή να διατηρήσει φήμη ικανή να προσελκύσει και να καταστήσει πιστούς τους καταναλωτές.
                        
                     
         
               2)
            
            
               Τα άρθρα 5, παράγραφος 2, της οδηγίας 89/104 και 9, παράγραφος 1, στοιχείο γ', του κανονισμού 40/94 έχουν την έννοια ότι ο δικαιούχος ενός χαίροντος φήμης εμπορικού σήματος δικαιούται να απαγορεύει σε ανταγωνιστή του να διαφημίζεται μέσω λέξεως κλείδας στοιχούσας στο εν λόγω σήμα το οποίο ο εν λόγω ανταγωνιστής επέλεξε, χωρίς τη συγκατάθεση του δικαιούχου, στο πλαίσιο υπηρεσίας αντιστοιχίσεως στο Διαδίκτυο, οσάκις ο εν λόγω ανταγωνιστής αποκομίζει με τον τρόπο αυτό αχρεωστήτως όφελος από τον διακριτικό χαρακτήρα ή από τη φήμη του εμπορικού σήματος (παρασιτισμός) ή οσάκις η εν λόγω διαφήμιση προκαλεί ζημία στον εν λόγω διακριτικό χαρακτήρα (αποδυνάμωση) ή στην εν λόγω φήμη (δυσφήμιση).
               Διαφήμιση βάσει μιας τέτοιας λέξεως κλείδας προκαλεί ζημία στον διακριτικό χαρακτήρα του χαίροντος φήμης εμπορικού σήματος (αποδυνάμωση), ιδίως, αν συντείνει σε παραμόρφωση του σήματος αυτού εν τη ευρεία εννοία.
               Αντιθέτως, ο δικαιούχος χαίροντος φήμης εμπορικού σήματος δεν δικαιούται να απαγορεύει, ιδίως, διαφημίσεις εμφανιζόμενες από ανταγωνιστές μέσω λέξεων κλείδων στοιχουσών στο οικείο εμπορικό σήμα με τις οποίες προτείνεται, χωρίς η διαφήμιση αυτή να προσφέρει απλή απομίμηση των προϊόντων ή των υπηρεσιών του δικαιούχου του σήματος αυτού, χωρίς να προκαλεί αποδυνάμωση ή δυσφήμιση και χωρίς άλλωστε να προσβάλλονται οι λειτουργίες του εν λόγω σήματος, εναλλακτική πρόταση σε σχέση με τα προϊόντα και τις υπηρεσίες του δικαιούχου του χαίροντος φήμης σήματος.
            
         
      (1)  ΕΕ C 282 της 21.11.2009.